钦定古今图书集成/方舆汇编/职方典/第1262卷 > 《大蜡洞》阙士琦
## 钦定古今图书集成/方舆汇编/职方典/第1262卷 > 《大蜡洞》阙士琦

灵运开山遍，朋游携更招。摩肩求怪石，张胆渡幽桥。
万户蜂房密，千形鬼斧劳。治平须异术，《金简》莫相韬。

《府志》：“项羽杀义帝于郴，武陵人闻之，皆缟素而哭。汉
高祖闻而义之，故以武陵名义陵。”

《汉书马援传》：“光武建武二十四年七月，武溪蛮寇临
沅，冯成讨之不克，马援继行，驻兵壶头山，击破蛮兵。
二十五年夏，援卒于军，而梁松代。”

《府志》：“吴赤乌十一年，黄龙两见汉寿之阳，故名其县
曰龙阳。又以水势曲折如龙，因名。”

《三国志吴志锺离牧传》：“永安六年，蜀并于魏，武陵五
溪彝与蜀接界，时论惧其叛乱，乃以牧为平魏将军，
领武陵太守，往之郡。魏遣汉发县长郭纯试守武陵
太守，率涪陵民入蜀，迁陵界，屯于赤沙，诱致诸彝邑
君或起应纯。又进攻酉阳县，郡中震惧。牧问朝吏曰：
‘西蜀倾覆，边境见侵，何以御之’？皆对曰：‘今二县山险，
诸彝阻兵，不可以军惊扰。惊扰则诸夷盘结，宜以渐
安。可遣恩信吏宣教慰劳’。”牧曰：“不然。外境内侵，诳诱
人民，当及其根柢未深而扑取之，此救火贵速之势
也。”敕外趣严掾史沮议者，便行军法。抚彝将军高尚说牧曰：“昔潘太常督兵五万，然后以讨五谿彝耳。又，
是时刘氏连和，诸彝率化。今既无往日之援，而郭纯
已据迁陵，而明府以三千兵深入，尚未见其利也。”牧
曰：“非常之事，何得循旧！”即率所领晨夜进道，缘山险
行，垂二千里，从塞上斩恶民怀异心者魁帅百馀人，
及其支党凡千馀级，纯等散五谿平。迁公安督、阳武
将军，封都乡侯。

《晋书潘京传》：京字世长，武陵汉寿人也。弱冠，郡辟主
簿，太守赵𫷷甚器之，常问曰：“贵郡何以名武陵？”京曰：
“鄙郡本名义陵，在辰阳县界，与彝相接，数为所攻。光
武时移东出，遂得全完，共议易号，传曰：‘止戈为武’”，《诗》
称“高平曰陵。”于是名焉。

《府志》：晋太元中，武陵人捕鱼，缘溪逢桃花夹岸，渔人
异之，欲穷其源，便得山口。中有良田，美池，桑竹鸡犬，
黄发垂髫，见渔人问，答之曰：“先世避秦乱，率妻子来
此。”遂出酒食以献。渔人出传其事于后，桃源之名从
此始云。

《汉书疏》《荆州记》：“沅南，以县南临沅水，水源出牂牁且
兰县，流入县界，故名。”

《宋书沈林子传》，“义熙十一年，贼党郭亮之招集蛮众，
屯聚武陵，太守王镇恶出奔，沈林子率兵讨之，斩亮
于七里涧，纳王镇恶而诸蛮始服。”

《南齐书》“永明七年，武陵白沙槻木连理，相去五丈，俱
高三尺，东西二枝，合而通柯。”

《刘悛传》：“悛出为安远护军，武陵内史，郡南江古堤久
废不缉，悛修治未毕，而江水忽至，百姓弃役奔走，悛
亲率厉之，于是乃立。”

《五代史》：“武陵太守雷满之子雷彦雄谋逆，屠戮城邑，
阻兵城南雷家洲，马殷讨平之。”

《府志》：“元末陈友谅掠取常德，窃据兵马，骚扰城邑。明
洪武间，遣将取之，血流有声。”

明成化七年，武陵东田村民冯贵家，牛生一犊，麇身
马蹄，牛尾，周身鳞甲，霞彩腾辉，风雨雷电交作，奔驰
跳跃。居民惊讶，怪而杀之。知府杨宣闻之亟访，巳毙
矣，乃收皮骨于库中。

天启六年，御史白士琳于武场率诸卫官军下操。有
贼船持刀枪旗帜，扬帆白日而下，诸官军与之战，掌
印指挥周嗣颐、前所千户李先开死之。

七年正月，武陵南湖村居民家，有牛生一犊，“自脊以
前岐分两领、两头、四目、四耳，已后仍为一身，四足、一
尾。”民家骇异，棒杀之。

崇祯十四年，临武蓝山大盗数百人，啸聚龙阳兔子
哨，劫掠商舟。知县吴《孩存》率乡勇追杀斩首，悬示于
南觜，访守备一员防之，其患始息。

《史记》：“秦惠王十四年，求以五关外就楚，易黔中地。”
《荆州记》：“武陵郡西有阳山，山有兽如鹿，前后有头，常
以一头食一头行山中，人往往见之。”

《水经注·沅水注》：“沅水东得关下山，东带关溪，泻注沅
渎。沅水又东历临沅县西，为明月池，白璧湾湾状半
月，清潭镜澈，上则风籁空传，下则泉响不断，行者莫
不拥楫嬉游，徘徊爱玩。沅水又东历三石涧，鼎足均
跱，秀若削成。其侧茂竹，便娟致可玩也。又东带绿萝
山，颓岩临水，悬萝钩渚，鱼泳幽谷，浮响若钟。沅水又”
东迳平山，西南临沅水，寒松上荫，清泉下注，栖托者
不能自绝于其侧。沅水东历小湾，谓之“枉渚。”渚东里
许，便得枉人山。山西带循溪一百馀里，茂竹便娟，披
溪荫渚，长川迳引，远注于沅。

《武陵记》：“后汉梁松自义陵移郡于若城，今州东有张
若城是。”

《太平御览·十道志》曰：“朗州，武陵郡。《禹贡》荆州之域。春
秋及战国时属楚。秦为黔中郡。汉高帝五年，更名武
陵郡。梁湘东王于荆州割武陵郡置武州。陈天嘉元
年，分武陵立沅陵郡。隋文改武州为辰州，又改为嵩
州，又改为朗州。”

《蒙斋笔谈》：陶渊明所记桃花源，今鼎州桃花观即是
其处。余虽不及至，数以问湖湘间人，颇能言其胜事，
云：“自晋宋来，由此上升者六人。山十里间无杂禽，惟
二鸟往来观中，未尝有增损，鸟新旧更易不可知。耆
老相传，自晋迄今如此，每有贵客来，鸟辄先号鸣庭
间，人率以为占。渊明言刘子骥闻之欲往不果。”子骥
见《晋书隐逸传》，即刘骥之子，骥其字也。传记“子骥采
药衡山，深入忘反，见一涧水南有二石囷，其一闭一
开，开者水深广不可过。或说其间皆仙灵方药诸杂
物，既还失道，遇伐川芎人问径始能归。后欲更往，终
不复得。大类桃源事，但不见其人耳。”晋宋间如此异
亦颇多，王烈《石髓》亦其一也。镇江茅山，世以比桃源。
余顷罢镇建康时，往游三日，按图记问其故事，山中
人一一指数，皆可名，然不至大，亦无甚奇胜处，而自

流》云：“近岁刘浑康尝得八百馀步。”其言甚夸，无可考，
不知何缘能进。韩退之未尝过江，有诗云：“烦君直入
华阳洞，割取乖龙左耳来。”意当有谓，盖不止为洞言
也。

《通志》：渔仙在桃源之钦山。旧志注：渔郎问津后，得道
于此。一说三国时，于吉为孙策所杀，后有人见牵犬
钦山下，曰仙人于吉也，故称于仙乂。睢阳守于献夫
卜隐自谓有馀之仙，改曰馀仙。盖视于则逊其确，视
馀则逊其古。再常郡梁山庙祀梁崧。明嘉靖间，郡守
陆垹以松尝谮马新息，议毁其祠。海盐钱给谏过郡，
辩曰：“考梁崧乃唐状元，治武陵，曾奏减郡税，母病归
养，郡人追之，及渡，留所乘白马，因以名渡，志思也。所
祀者必此人，以为松误矣。考郡志亦无崧事，岂世远
漏载耶？世传白鹿禅师居梁山，定中见乘马神人数
辈，云梁崧得上帝旨，血食兹土，奉遣开山，师弗与争，
止议勿犯静室，此梁祠所由建也。”窃意鬼神幻渺，即
如前说，安知白鹿定中所闻“崧松”二字，音同字异，当
日未必加“东汉”二字于梁某之上，而人闻名冒实，以
讹传讹，未可知也。

甘蔗只生于南方，北人嗜之而不可得。魏太武至彭
城，遣人于武陵王求酒及甘蔗。郭汾阳在汾上，代宗
赐甘蔗二十条。《子虚赋》所云“诸柘”者，甘柘也。盖相如
指言楚云梦之物。汉《郊祀歌》“泰尊柘浆”，亦谓取甘蔗
汁以为饮。

龙阳县裨牛山有青草槐丛生，高尺馀，花若金灯，仲
夏发花。一本云“迄千秋。”

三角菱，今人但言芰菱，诸解草木书亦不分别，唯王
安贫《武陵记》有“四角、三角曰芰，两角曰菱。”

《府志》：“乔江旧城，洞庭正南岸，与长沙乔口相近，因名
焉。”

药山在澧州界，是时县隶岳州，遂取“药山”以名县。然
药山去沅江，隔江南北甚远，或因澧水与沅对合入
洞庭，故名。

《常武》，取《诗》序“常德，以立武功”而名。

古鼎，其说有三：以神鼎出于鼎水而名。又曰：“黄帝颛
顼氏采首山之铜，铸于洞庭之野，今鼎港是也。后因
此而以为名。”又曰：郡形如鼎。从郡望江南，为一足；自
大溪口北望丹洲，为一足；从水塘至武山南望，为一
足。分之各具一鼎形，而合之为一，故名。

《桃源县志》，东坡云：“世传桃源事多过其实。考渊明所
记，止言先世避秦乱来此，则渔人所见，似是其子孙，
非秦人不死者也。”又云：“杀鸡作食，岂有仙而杀者乎？
旧说南阳有菊水，水甘而芳，居民三十馀家饮其水
皆寿，或至百二三十岁。蜀青城山老人村有五世孙
者，道极险远，生不识盐酰，而溪中多枸杞，根如龙蛇，
饮其水故寿。近岁道稍通，渐能致五味，而寿益衰。桃
源盖此比也。使武陵太守得至焉，则巳化为争夺之
场久矣。常意天壤间若此者甚众，不独桃源。”胡仔曰：
“东坡此论，盖辩证唐人以桃源为神仙，如王摩诘、刘
梦得、韩退之诸作是也。惟王介甫作《桃源诗》云：‘一来
种桃不计春，采花食实枝为薪。儿孙生长与世隔，知
有父子无君臣’。”与坡翁之论合。洪景卢云：“‘陶公记诗，
不过称赏仙家之乐，韩公以为渺茫，宁知伪与真’云
云，而不及作记之意。窃意《桃源》之事，以避秦为言，至
云无论魏晋，乃寓意刘裕，托之秦耳。”胡仁仲诗大略
云：“靖节先生绝世人，奈何记伪不考真。先生高步窘
末代，雅志不肯为秦民。故作斯文写幽意，要似寰海
离风尘。”斯说得之。吴传正《诗话》云：“古今所传，避秦茹
芝之老，采药之女，入海之童，往往不少，桃源事未必
无特。所记《渔父》迷不复得路，有似异境幻界神仙之
云，此韩公之所以疑也。陶公‘慨然叔季，寤寐羲皇，《异
时所赋》‘路若经商山，为我少踌躇，多谢绮与东。精爽
今何如’’？”向慕至矣。其于《桃源》，固所乐闻。故今诗云：“黄
绮之商山，伊人亦云逝。”愿言高举于此，可以知其心，
而事之有无，不足论也。

《桃花源记》言太元中事诗云：“奇踪隐五百。”韩退之《桃
源图》诗又以为六百年。洪庆善云：“自始皇三十三年
筑长城，明年燔书，又明年坑儒生，三十七年。胡亥立，
三年而灭于汉。汉四百二十三年而为魏，魏四十三
年而为晋，至孝武宁康三年，共五百八十八年，明年
改元太元，十二年乃及六百年。”赵泉山云：“靖节、退之
各举其年数，要之，六百载”为近实。而桃花源事当在
孝武帝太元十三年丁亥。前数年间，任安贫《武陵记》
直据奇踪，隐五百之语，辄改为太康中，彼不知靖节
所记刘子骥，正太元时人

《文献通考》：“汉建安四年，武陵县女子李娥年六十馀，
物故，其家以棺木槥殓，墓于城外数里。历十四日，有
行者闻冢中有声，便语其家。其家往视之，闻声便发
出，遂活。”

《通志》：桃仙陈纯至桃源，爱其山水秀绝，乃裹粮沿溪
而行，凡九日，至万仞绝壁下，夜闻石壁间人语，纯粮
尽困卧，闻有美香流巨花十馀片，其去甚急。纯速取，
得一花面，盈尺五萼，乃食之。渴甚，饮溪水数斗，下利
三日，行步愈疾。有青衣采𬞟岸下曰：“此桃源三夫人
之地，上府玉源，中府灵源，下府桃源。”后夜中秋三仙
将会于此。其夕，水际楼阁相望，有童曰玉源夫人坐
绛殿中，众乐并作。玉源谓纯曰：“近世《中秋月诗》，可举
一二句。”纯曰：“莫辞终夕看，动是隔年期。”桃源曰：“意思
虽佳，但七月十五日夜月亦可矣。”玉源乃作诗曰：“玉
兔步虚碧，冰轮碾太清。”灵源和曰：“不是月华别，都缘
秋气清。”桃源曰：“九秋今又半，万里一轮悬。”纯曰：“秋静
夜方静，月圆人更圆。”玉源笑曰：“此书生好，莫与仙葩
食，教异日作枯骨，如何敢乱生意思？”纯曰：“偶然耳。”将
晓，同舟而下，有顷即至。琐窗朱阁，非人世所有。玉源
戒纯慎无入南轩，当不利于子，纯窃往焉。轩中有玉
笛，纯取吹之，忽见人物山川，乃其乡里，子呼他人为
父，妻呼他人为夫，燕聚语笑，久之不见。纯呕一卵于
地，化为红鹤飞去。仙来见纯，责曰：“不听吾戒，今不能
救矣，莫非命也。后三十年当复此来。宜内养真元，外
崇善行。”以舟送纯归。

《桃源县志》：唐大历间，有辰溪人瞿童入桃川，师事黄
洞源，群儿侮嫚，謸然不屑，常漫游忘归，自云洞中观
奕，洞源不信，犹呵责之。一旦致辞曰：“仙期已迫，请谢
去，后岁当来省视。”言毕飞升，观者相惊失次，追寻纷
纷，日暮山穷，逢修蛇目光。射，众不敢前。今摩顶松，
即其飞升之树也。

张虚白举进士不第，辟糓游武陵间，崔婆尝饮以醇
酒，后虚白仙去，郡人余安遇虚白于扬州，崔婆寄诗
曰：“武陵溪畔崔婆酒，天上应无地下有。南来道士饮
一斗，醉卧白云深洞口。”

《宋史》：建炎三年四月，鼎州桃源洞大水，巨石随流而
下，有文曰：“无为大道，天知人情；无为窈冥，神见人形；
心言意语，鬼闻人声；犯禁满盈，地收人魂。”金石同类，
金为变怪者也。

《通志》：鼎州开元寺多寓客寺门一妇汲水，一客善幻
术，戏恼之，使挈水不动。妇人曰：“‘勿相戏，戏则请校法
乃可’。掷其担化为一蛇，客取块粉画地作二十馀圈，
而立其中，蛇不能入，妇人吸水噀之，稍大，又恳言莫
相戏，客固自若，蛇突入，直抵十五圈中，再噀水，叱之，
遽大如椽，径躐中圈，将啮客。妇人又谕止，客犹不听。”
蛇即其足缠绕至顶，不可解。寺人欲走诉官，妇笑曰：
“无伤也。”引手取蛇，投之地，依然一担耳。谓客曰：“汝术
未精，何敢若此？”客再拜悔谢。

《桃源县志》：明万历时，有三休者，寓居桃源，踪迹奇幻，
尝闭户寂坐，同舍僧于隙间窥之，见其身化为龙，每
黑夜，持一珠照行间字，朗诵如白昼，善相举业家言。
江渌萝先生，其尘埃中物色士也，人莫能测。窃见其
诗，有“阊阖排云气自豪，辱君怀我过临皋”，及“纷纷车
马彤庭客，谁念当初折槛人”之句，始知为逃名贵显
云。